Sklep III Ips 44/2013
Datum: 2013-07-09T02:00:00.000+02:00
ecli: ECLI:SI:VSRS:2013:III.IPS.44.2013
opravilna_stevilka_ii_stopnje: VSL I Cpg 786/2011
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO
institut: dovoljenost revizije - vrednost spornega predmeta - gospodarski spor - zavrženje revizije

## Jedro

Ker vrednost izpodbijanega dela pravnomočne sodbe ne presega mejne vrednosti iz 490. člena ZPP in ker tožeča stranka ni izkazala, da bi bila revizija dopuščena, le-ta ni dovoljena.

## Izrek

Revizija se zavrže. Tožeča stranka sama krije stroške revizije.

## Obrazložitev

1. Sodišče prve stopnje je odločilo, da ostane sklep o izvršbi Okrajnega sodišča v Ljubljani VL 68255/2009 z dne 25. 5. 2009 v veljavi v prvem in četrtem odstavku izreka (1. točka izreka). Posledično je toženi stranki naložilo povrnitev pravdnih stroškov tožeče stranke (2. točka izreka).

2. Sodišče druge stopnje je pritožbi tožene stranke ugodilo in sodbo sodišča prve stopnje spremenilo tako, da je izdani sklep o izvršbi razveljavilo tudi v prvem in četrtem odstavku izreka, in tako, da je tožeči stranki naložilo povrnitev pravdnih stroškov tožene stranke (I. točka izreka). Tožeči stranki je naložilo še povrnitev pritožbenih stroškov tožene stranke (II. točka izreka).

3. Tožeča stranka je zoper sodbo sodišča druge stopnje vložila revizijo zaradi bistvenih kršitev določb pravdnega postopka iz prvega odstavka 339. člena Zakona o pravdnem postopku (v nadaljevanju ZPP) v postopku pred sodiščem druge stopnje ter zmotne uporabe materialnega prava (2. in 3. točka prvega odstavka 370. člena ZPP). Vrhovnemu sodišču je predlagala, da reviziji ugodi in „sodbo sodišča druge stopnje spremeni tako, da tožbenemu zahtevku tožeče stranke v celoti ugodi in toženi stranki naloži plačilo pravdnih stroškov“.

4. Tožena stranka na revizijo ni odgovorila.

5. Revizija ni dovoljena.

6. Ker je bila sodba sodišča prve stopnje izdana po uveljavitvi novele ZPP-D (Uradni list RS, št. 45/2008), se ta uporablja v revizijskem postopku (prvi in drugi odstavek 130. člena ZPP-D ter 133. člen ZPP-D).

7. Tako je revizija v gospodarskih sporih dovoljena le, če vrednost izpodbijanega dela pravnomočne sodbe presega 200.000,00 EUR (490. člen ZPP) ali če jo na predlog stranke dopusti Vrhovno sodišče (tretji odstavek 367. člena ZPP v zvezi s 367. a členom ZPP).

8. Ker vrednost izpodbijanega dela pravnomočne sodbe, ki znaša 46.869,25 EUR (39. člen ZPP), ne presega mejne vrednosti iz 490. člena ZPP in ker tožeča stranka ni izkazala, da je Vrhovno sodišče revizijo dopustilo, le-ta ni dovoljena.

9. Vrhovno sodišče je nedovoljeno revizijo tožeče stranke zavrglo na podlagi 377. člena ZPP, ker tega v mejah svojih pravic ni storilo že sodišče prve stopnje.

10. Na podlagi prvega odstavka 165. člena ZPP je Vrhovno sodišče odločilo tudi o stroških revizijskega postopka. Tožeča stranka v revizijskem postopku ni uspela, zato po prvem odstavku 154. člena ZPP sama krije stroške revizije.